Alle fodbolddommere ved, at man må finde sig i meget, når man er manden med fløjten.

Men under en Serie 5-kamp søndag eftermiddag følte en ung dommer sig så truet, at han valgte at fløjte kampen af før tid

FC Nivå tog hjemme imod Blovstrød IF, og hjemmeholdet var bagud 1-3 efter 21 minutters spil af anden halvleg.

Der var en ond stemning under kampen, og efter en frisparkssituation kom flere spillere i klammeri.

Dommeren flygtede

Ifølge spillere fra Blovstrød IF kom der under skænderiet en FC Nivå-spiller løbende ude fra sidelinien. Han fremviste en kniv, som han havde siddende i buksekanten.

Det fik øjeblikkeligt dommeren til at fløjte af, og søge væk fra området. Det fik ifølge en person fra Blovstrød IF, som ekstrabladet.dk har talt med, flere FC Nivå-spillere til at råbe racistiske skældord efter dommeren, som har afrikansk baggrund.

Blovstrød IF har indsendt en officiel klage til Dansk Boldspil Union (DBU) på grund af det skandaløse optrin.

Læs også:

Klubbens formand Morten Buchwald bekræfter over for ekstrabladet.dk, at dommeren afbrød kampen, fordi han følte sig truet. Ingen kom heldigvis til skade under episoden.

- Vi gjorde det, at vi simpelthen tog vores gode tøj og gik, da episoden opstod. Sådan noget vil vi ikke være en del af, siger Buchwald.

Han begræder episoden, som han kalder 'meget trist'.

- Det har virkelig været en sørgerlig oplevelse. Jeg aner ikke, hvorfor episoden opstod, men er bare glad for, at ingen kom noget til, siger formanden.

ekstrabladet.dk har forgæves forsøgt at få en kommentar fra FC Nivås formand Saki Hussain og kampens dommer.